Diari Oficial de la Generalitat Valenciana


Sumari del DOGV 313, del 04-12-1985 (1985/805397)

ORDRE de 25 de novembre de 1985, de la Conselleria d'Agricultura i Pesca, per la qual s'estableixen subvencions a obres, treballs i plantacions de conservació agrícola.
------------------------------------------------------------------------------------------------------------------------------------------------------------------------

### Dades del document

Número de DOGV
:   313

Data del DOGV
:   04-12-1985

Secció del DOGV
:   ALTRES DISPOSICIONS

Número del document
:   1985/805397


Data del document
:   25-11-1985

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Ordre de 25 de novembre de 1985, de la Conselleria d'Agricultura i Pesca, per la qual s'estableixen subvencions a obres, treballs i plantacions de conservació agrícola.  
Determinats municipis de la Comunitat Valenciana han resultat afectats en l'agricultura per les excepcionals pluges erosives dels darrers anys. Aquest fet fa imprescindible l'adopció d'un conjunt de mesures per acomodar l'actuació de la Conselleria d'Agricultura a la situació creada i a les que, més endavant, s'hi puguen produir.   
La Llei de 20 de juliol de 1955, sobre la conservació i millorament dels sòls agrícoles, declara d'interés públic i nacional les accions encaminades a la conservació del sòl en les finques dedicades al cultiu agrícola. Aquesta Llei fou desenvolupada pel Ministeri d'Agricultura, Pesca i Alimentació, a través de successives ordres fins la del 3 de febrer de 1983. Assumides per la Conselleria d'Agricultura i Pesca de la Generalitat Valenciana les funcions referents a la conservació de sòls agrícoles i forestals per Reial Decret 2365/1984 de 8 de febrer i Decret de la Presidència de la Generalitat 1/1985 de 7 de febrer, cal dictar les normes corresponents per continuar la lluita contra l'erosió. A més la vigència de l'ordre de 3 de febrer de 1983 acabà en igual data d'enguany.   
D'acord amb tot açò, i a proposta de la Direcció General de Desenvolupament Agrari, tenim a bé de disposar:   
Article 1r  
Les ajudes per a l'execució de les obres, treballs i plantacions de conservació de sòls s'ajustaran a les següents normes:   
I. AUXILIS TECNICS  
L'ajuda tècnica consistent en els estudis, anàlisis i recollida de dades normals, necessàries per a la determinació de les obres a incloure en el Pla de Conservació de Sols, així com la redacció d'aquest, i els informes i projectes que s'hagen de realitzar com a conseqüència de les peticions individuals seran totalment gratuïtes.   
Els replantejaments de tot tipus d'obres o treballs tindran la consideració d'auxilis tècnics i una subvenció total.   
II. SUBVENCIONS PER A L'EXECUCIO D'OBRES MILLORAMENTS I TREBALLS  
A les diferents partides dels pressupostos establerts en el Pla de Conservació de Sols i de les peticions individuals, se'ls aplicarà, segons els casos i la Qualificació prèvia, els percentatges de subvenció que resulten de tenir en compte les següents circumstàncies:   
1. Interés general.   
Obres que permeten d'evitar o pal·liar els danys causats directament a estructures d'interés general (nuclis de població, vies de comunicació, regadius, embassaments, ports, etc.) Aquestes obres podran declarar-se d'execució obligatòria: 100.  
2. Interés comú.   
Tindran aquesta consideració aquelles que beneficien en comú diversos peticionaris.   
Quan calga actuar en finca o finques confrontants que no hagen sol·licitat les obres o treballs, es procurarà la inclusió en el Plan d'aquestes finques, admetent que siga només a efectes d'execució de les obres indispensables, sempre que tinga el consentiment dels afectats respecte al pagament al seu càrrec de la part no subvencionada: 80.   
3. Interés privat.   
Les obres, milloraments i treballs en les quals no concorreguen les circumstàncies dels apartats anteriors seran considerades d'interés privat.   
3.1. Obres, milloraments i treballs.   
El conjunt d'obres, milloraments i treballs de conservació de sòls d'interés privat tindran amb caràcter general una subvenció del 15.   
En aquest percentatge s'afegiran, si pertoca, els següents:   
3.1.1. Zones preferents d'actuació:   
A) Conques d'embassaments que figuren en la relació d'obres públiques o de proveïment d'aigua a nuclis de població: 15.   
B) Conques de rius o torrents que afecten a ports, nuclis de població, vies de comunicació nacionals o provincial s, fins el 15.   
C) Zones de Concentració Parcel·laria, d'Ordenació d'Explotacions, o les que siguen objecte de grans plans: 10.   
3.1.2. Línies preferents d'actuació:   
A) Formació d'agrupacions a efectes d'aconseguir:   
Un perímetre hidràulic de treball; reducció del treball en la redacció i execució del Pla; milloraments tècnic de les obres o fomentar l'esperit associatiu de cara a futurs aprofitaments, fins el 15.   
B) Interés social o econòmic d'actuació en comarques a determinar en cada cas per la Dirección General de Desenvolupament Agrari fins el 15.   
C) Interés tècnic: Terrasses paral·leles en terra calma per a cultius herbacis no de pastura: 10.   
3.1.3. Tipus d'obra o treball:   
A) Terrasses, franges, murs de contenció: 45.   
B) Desguasses, incloent les obres complementàries: 40.   
C) Assolament i desempedregament.   
Quan siguen necessàries per a la construcció de terrasses o murs de contenció: 30.   
En zones de terrasses o murs de contenció: 20.   
En zones de pastura permanent amb un pendent inferior al 10%: 10.   
En els altres casos: 0.   
D) Basses:   
Amb menys de 3 metres d'altura útil en el dic i menys de 6.000 metres cúbics de capacitat: 30.   
Amb una altura útil de dic compresa entre 3 i 7 metres i capacitat entre 6.000 i 50.000 metres cúbics: 20.   
E) Moviment de terra:   
Que no supuse augment de superfície útil per al cultiu: 30.   
Que donen lloc a un augment de superfície útil per al cultiu: 25.   
F) Drenatges i camins interiors de l'explotació o d'accés quan no servesquen a altres finques: 20.   
G) Tancats de pastors i bevedors que completen Plans de Conservació de Sols que incloguen un mínim del 50% de la superfície amb prades establertes (no afecten a aquest punt els epígrafs 3.1.1 i 3.1.2): 5.   
3.2. Faenes complementàries.   
A) Preparació del terreny aterrassat per a la sembra de pastures permanents, semipermanents o millorament de pastures naturals. Amb implantació prevista per al primer any, fins el 50.   
Amb implantació prevista amb faenes al llarg de dos anys, fins el 25.   
B) Neteja de canals de drenatge inclosos en el Pla de Conservació de Sols, només durant el primer any, fins el 50.   
Aquestes subvencions només s'abonaran després de certificar-se la realització amb èxit dels fins perseguits.   
3.3. Plantacions.   
Plantacions previstes en els Plans de conservació de sòls com a complement de les obres executades, fins el 40.   
Anualment la Direcció General de Desenvolupament Agrari podrà fixar la part de crèdits disponibles que s'hagen de destinar en aquests auxilis en forma de campanyes i com distribuir-los per zones, així com espècies afectades i pressupostos unitaris. En aquest cas, per arribar a fer efectives les subvencions, hauran d'ajustar-se a les condicions tècniques que per a cada zona i espècie es fixe.   
III. REDUCCIO DE FINQUES GRANS  
Quan una finca tinga una superfície defensada major de 500 hectàrees a la subvenció obtinguda, si apliquem els criteris anteriors, s'hi aplicarà la reducció següent: es dividirà la subvenció per la superfície defesa, es multiplicarà el quocient per l'excés sobre 500 de la superfície i pel quoficient 0,2, s'obté així una quantitat que, restada de la subvenció determinada per l'aplicació dels criteris anteriors, donarà la subvenció definitiva.   
En els casos de finques amb una superfície defesa superior a 500 hectàrees en què l'execució de les obres, per dificultats financieres del propietari o per altres causes, es duga a terme durant diversos anys, s'actuarà de la següent manera: les 300 primeres hectàrees s'executaran amb subvenció sense reduir; les altres amb una subvenció reduïda en un 20% excepte les 200 últimes, en què no s'aplicarà a la subvenció cap reducció.   
Quan l'actuació sobre una finca es realitze en plans successius, si s'arriba en conjunt a superfícies que ultrapassen les 500 hectàrees es farà la reducció en el pla parcial que corresponga, amb el còmput conjunt de superfícies i pressupostos.   
Article 2n  
Els plans de Conservació de Sols redactats per les Unitats Forestals de les Direccions Territorials d'aquesta Conselleria, així com els expedients de qualificació d'obres d'interés general i interés comú seran aprovats pel Director General de Desenvolupament Agrari.   
Els expedients de qualificació d'obres d'interés privat seran aprovats pels Directors Territorials d'aquesta Conselleria.   
Article 3r  
Les subvencions derivades de l'aplicació d'aquestes normes, seran incompatibles amb altres que per a obres similars puga concedir l'administració de d'Estat, Autonòmica, Local o Institucional, i no podran sobrepassar els límit pressupostaris fixats per a tals atencions, i es faran efectives prèvia comprovació facultativa de l'execució de les obres corresponents.   
S'autoritza a la Direcció General de Desenvolupament Agrari com a organisme dictaminador de les instruccions complementàries per a la millor aplicació de la present Ordre, amb l'obligació de presentar anualment un informe dels resultats obtinguts amb l'aplicació i, si pertoca, la proposta de les modificacions que es considere necessari d'introduir-hi, a fi d'una possible prorroga.   
DISPOSICIO FINAL  
Aquesta Ordre entrarà en vigor el mateix dia en què siga publicada al Diari Oficial de la Generalitat Valenciana.   
València, 25 de novembre de 1985.   
El Conseller d'Agricultura i Pesca,  
LLUIS FONT DE MORA I MONTESINOS